CELEX: 62014CN0125
Language: fi
Date: 2014-03-18 00:00:00
Title: Asia C-125/14: Ennakkoratkaisupyyntö, jonka Fővárosi Törvényszék (Unkari) on esittänyt 18.3.2014 – Iron & Smith Kft. v. Unilever NV

10.6.2014   
            
            
               FI
            
            
               Euroopan unionin virallinen lehti
            
            
               C 175/23
            
         Ennakkoratkaisupyyntö, jonka Fővárosi Törvényszék (Unkari) on esittänyt 18.3.2014 – Iron & Smith Kft. v. Unilever NV
   (Asia C-125/14)
   2014/C 175/28
   Oikeudenkäyntikieli: unkari
   
      Ennakkoratkaisua pyytänyt tuomioistuin
   
   Fővárosi Törvényszék
   
      Pääasian asianosaiset
   
   
      Valittaja: Iron & Smith Kft.
   
      Vastapuoli: Unilever NV
   
      Ennakkoratkaisukysymykset
   
   
               1)
            
            
               Riittääkö tavaramerkin tunnettuus yhdessä jäsenvaltiossa perustelemaan yhteisön tavaramerkin tunnettuuden jäsenvaltioiden tavaramerkkilainsäädännön lähentämisestä annetun direktiivin 2008/95/EY (1) (jäljempänä direktiivi 2008/95) 4 artiklan 3 kohdassa tarkoitetulla tavalla myös siinä tapauksessa, että kansallisen tavaramerkin rekisteröintiä koskeva hakemus, jota vastaan on tehty tällaiseen tunnettuuteen perustuva väite, on tehty jossain muussa valtiossa kuin kyseessä olevassa jäsenvaltiossa?
            
         
               2)
            
            
               Voidaanko yhteisön tavaramerkin tunnettuutta tutkittaessa sovellettavina alueellisina kriteereinä käyttää Euroopan unionin tuomioistuimen vahvistamia, yhteisön tavaramerkin tosiasialliseen käyttöön liittyviä periaatteita?
            
         
               3)
            
            
               Jos aikaisemman yhteisön tavaramerkin haltija perustelee yhteisön tavaramerkin tunnettuuden muissa jäsenvaltioissa kuin siinä, jossa kansallista rekisteröintiä koskeva hakemus on tehty, ja kyseiset jäsenvaltiot kattavat olennaisen osan Euroopan unionin alueesta, voidaanko edellä esitetystä riippumatta vaatia, että riittävä näyttö on esitettävä myös asianomaisesta jäsenvaltiosta?
            
         
               4)
            
            
               Mikäli edelliseen kysymykseen vastataan kieltävästi ja kun otetaan huomioon sisämarkkinoiden erityispiirteet, voiko olla niin, ettei jäsenvaltion kuluttajista muodostuva kohdeyleisö tunne olennaisessa osassa Euroopan unionia intensiivisesti käytettyä tavaramerkkiä, minkä vuoksi toinen direktiivin [2008/95] 4 artiklan 3 kohdassa säädetyistä edellytyksistä sille, että tavaramerkin rekisteröintiä koskeva hakemus voidaan hylätä perustellusti, ei täytykään, koska tällöin ei aiheudu vaaraa haitasta aikaisemman tavaramerkin maineelle tai erottamiskyvylle tai sen maineen tai erottamiskyvyn epäoikeutetusta hyväksikäytöstä? Jos vastaus on myöntävä, mitkä seikat yhteisön tavaramerkin haltijan on osoitettava, jotta mainittu edellytys täyttyy?
            
         
      (1)  Jäsenvaltioiden tavaramerkkilainsäädännön lähentämisestä 22.10.2008 annettu Euroopan parlamentin ja neuvoston direktiivi 2008/95/EY (EUVL L 299, s. 25).